2.1 ปัจจัยความเสี่ยง

ความเสี่ยงด้านบุคลากร

บริษัทก่อสร้างจำเป็นต้องมีบุคลากรที่มีประสบการณ์และความเชี่ยวชาญเป็นทรัพยากรที่สำคัญ
ทำหน้าที่เป็นผู้จัดการโครงการ(PM) หรือวิศวกรโครงการ (PE)
รับผิดชอบในการควบคุมและบริหารงานก่อสร้างแต่ละโครงการให้เสร็จสมบูรณ์
บริษัทก่อสร้างจึงมีความเสี่ยงต่อการขาดแคลนบุคลากรดังกล่าว
โดยเฉพาะวิศวกรที่มีความเชี่ยวชาญทั้งความรู้และประสบการณ์ซึ่งบริษัทได้จัดจ้างพร้อมทั้งฝึกอบรมวิศวกรให้มีคุณสมบัติดังกล่าวเป็นพนักงานประจำของบริษัท
ให้เพียงพอกับปริมาณงานก่อสร้างที่มีอยู่
บริษัทมีมาตรการในการลดความเสี่ยงจากการสูญเสียบุคลากรดังกล่าวด้วยการจูงใจให้บุคลากรกลุ่มนี้ทำงานอยู่กับบริษัทในระยะยาว
โดยบริษัทส่งเสริมให้มีความก้าวหน้าในงานและมีการจ่ายค่าตอบแทนรวมทั้งจัดสวัสดิการให้ตามความเหมาะสมกับพนักงานทุกคน

ความเสี่ยงจากความผันผวนของราคาวัสดุก่อสร้าง

การเปลี่ยนแปลงของราคาวัสดุก่อสร้างจะส่งผลกระทบโดยตรงกับต้นทุนการก่อสร้างและผลการดำเนินงานของบริษัทก่อสร้าง
ในกรณีที่วัสดุก่อสร้างปรับราคาสูงขึ้นภายหลังจากที่บริษัทก่อสร้างประมูลงานได้แล้ว
จะทำให้ส่งผลกระทบต่อการควบคุมต้นทุนให้เป็นไปตามงบประมาณที่ตั้งไว้
ซึ่งจะมีผลกระทบต่อผลการดำเนินงานโดยรวม
บริษัทได้ตระหนักถึงความเสี่ยงดังกล่าวจึงได้มีการติดตามความเคลื่อนไหวของวัสดุก่อสร้างที่สำคัญ ๆ
อย่างใกล้ชิด อีกทั้งบริษัทมีความสัมพันธ์ที่ดีกับผู้จัดจำหน่าย
จึงช่วยให้การเจรจาต่อรองในเรื่องของราคาที่ผันผวนเป็นไปอย่างราบรื่นและในกรณีที่มีการรับงานโครงการใหม่
บริษัทได้ดำเนินการเพื่อลดความเสี่ยงนี้ด้วยการประมาณการใช้และคาดการณ์ราคาวัสดุก่อสร้างล่วงหน้า
เพื่อใช้ในการวางแผนและรักษาระดับต้นทุนที่เหมาะสม งานที่บริษัท
ได้รับจะต้องมีราคาที่สอดคล้องกับราคาวัสดุก่อสร้างที่ปรับตัวสูงขึ้น

ความเสี่ยงด้านสภาพคล่องทางการเงิน

ธุรกิจรับเหมาก่อสร้างเป็นธุรกิจที่ต้องมีเงินทุนหมุนเวียนที่เพียงพอ
เพื่อใช้ในการจัดหาวัตถุดิบรวมถึงค่าจ้างแรงงานต่าง ๆ
หากการบริหารสภาพคล่องไม่ดีพอบริษัทอาจจะไม่สามารถรับงานก่อสร้างโครงการใหม่ ๆ
หรืออาจไม่สามารถดำเนินการก่อสร้างโครงการต่างๆ ให้แล้วเสร็จได้ อย่างไรก็ตาม
บริษัทได้ตระหนัก ถึงความเสี่ยงดังกล่าว
จึงกำหนดเป็นนโยบายให้มีการบริหารสภาพคล่องอย่างระมัดระวังและการรับงานทุกโครงการจะต้องมีเงินรับล่วงหน้า
(Advance Payment)
พร้อมทั้งตั้งเป้าหมายว่าแม้บริษัทจะอยู่ในสถานการณ์ที่ได้รับผลกระทบอย่างรุนแรง
บริษัทก็ยังคงมีแหล่งเงินทุนในยามจำเป็นไว้สนับสนุนธุรกิจของกิจการด้วยต้นทุนที่เหมาะสมอยู่เสมอ

ความเสี่ยงจากรายได้ที่ยังไม่ได้เรียกชำระ

ในบางโครงการมีงานที่ก่อสร้างเสร็จและมีผลงานตรงงวดตามสัญญาแล้ว
บริษัทอาจไม่สามารถออกใบเรียกเก็บเงิน และรับเงินตามงวดงานที่กำหนดไว้ในสัญญาได้ทันเวลา
เนื่องมาจากความซับซ้อนและล่าช้าในการตรวจรับงานของผู้ว่าจ้าง และ/หรือ เจ้าของงาน
บริษัทจึงได้มีการประสานงานโดยติดตามผลการตรวจรับงานจากผู้ว่าจ้าง
และ/หรือเจ้าของงานอย่างใกล้ชิด ซึ่งช่วยลดความเสี่ยงด้านนี้ลงได้

ความเสี่ยงที่อาจต้องรับผิดในกิจการร่วมค้า

ในบางโครงการโดยเฉพาะโครงการขนาดใหญ่มีมูลค่าของงานสูง บริษัทจะเข้าร่วมในกิจการร่วมค้า
(Joint Venture) เพื่อยกระดับคุณสมบัติในการเข้าร่วมประมูลงาน
ลดความเสี่ยงด้านการเงินและการดำเนินงาน
ซึ่งคงเหลือเพียงความเสี่ยงที่ต้องร่วมรับผิดชอบในกิจการร่วมค้า
ในกรณีที่ผู้ร่วมงานในกิจการร่วมค้าไม่สามารถดำเนินงานหรือปฏิบัติตามเงื่อนไขของสัญญาก่อสร้างได้
บริษัทพยายามลดความเสี่ยงด้านนี้ ด้วยการวิเคราะห์ประวัติข้อมูลต่าง ๆ และชื่อเสียงของบริษัท
ที่จะร่วมงานในกิจการร่วมค้าด้วยอย่างระมัดระวังและรอบคอบก่อนตัดสินใจเข้าร่วมในกิจการร่วมค้า
(Joint Venture) ทุกครั้ง

ความเสี่ยงจากโครงการเสร็จล่าช้ากว่ากำหนด

เนื่องจากโครงการหลายโครงการ เป็นโครงการระบบสาธารณูปโภคขนาดใหญ่ของภาครัฐ
ซึ่งมีแนวทางการดำเนินงานที่ละเอียดและมีขั้นตอนการทำงานหลายขั้นตอน
บางครั้งบางโครงการอาจมีผลกระทบต่อประชาชนบางกลุ่ม
ทำให้เกิดการคัดค้านหรือประท้วงการก่อสร้างโครงการนั้น ๆ
ทำให้การดำเนินการก่อสร้างของบริษัทไม่เป็นไปตามแผนการดำเนินงานที่วางไว้
ทั้งนี้บริษัทพยายามลดความเสี่ยงจากกรณีดังกล่าวโดยการทำสัญญาระหว่างบริษัทและเจ้าของงานอย่างรอบคอบ
ครอบคลุมถึงกรณีดังกล่าวอย่างชัดเจน

ความเสี่ยงจากความผันผวนของอัตราแลกเปลี่ยน

ในโครงการก่อสร้างบางโครงการของบริษัท
อาจต้องมีการสั่งซื้อวัสดุและอุปกรณ์ก่อสร้างจากต่างประเทศ และในบางโครงการ
บริษัทอาจมีรายได้เป็นสกุลเงินตราต่างประเทศ
ซึ่งความผันผวนของอัตราแลกเปลี่ยนเงินตราต่างประเทศอาจจะส่งผลต่อต้นทุนและกำไรของบริษัท
บริษัทได้ดำเนินการลดความเสี่ยงจากอัตราแลกเปลี่ยนเงินตราต่างประเทศโดยวิธีการบริหารทางการเงิน
เช่น การดำเนินการจัดซื้อผ่าน Supplier ในประเทศ หรือการ Hedging
ด้วยตราสารทางการเงินตามที่จำเป็น ทั้งนี้
เพื่อเป็นการบริหารความเสี่ยงจากความผันผวนของอัตราแลกเปลี่ยน

ความเสี่ยงจากการเปลี่ยนแปลงของนโยบายของภาครัฐ

จากความไม่แน่นอนและการเปลี่ยนแปลงทางการเมืองภายในประเทศ
ในบางครั้งอาจจะส่งผลต่อนโยบายในการบริหารและการพัฒนาประเทศ
โดยเฉพาะนโยบายที่เกี่ยวกับโครงการก่อสร้างระบบสาธารณูปโภคพื้นฐานและการคมนาคมขนส่งต่างๆของภาครัฐที่อาจจะเปลี่ยนไปตามนโยบายของพรรคการเมืองต่างๆ
ทั้งนี้ บริษัท พยายามลดความผันผวนจากความเสี่ยงที่อาจจะเกิดขึ้นจากกรณีดังกล่าว
โดยการบริหารโครงสร้างรายได้ของบริษัทโดยปรับสัดส่วนการรับงานก่อสร้างให้สอดคล้องและเหมาะสมทั้งงานในส่วนของภาครัฐและภาคเอกชน